

LĒMUMS

Ādažos, Ādažu novadā

2025. gada 24. jūlijā **Nr. 285**

**Par zemes starpgabalu noteikšanu**

Pašvaldības Centrālās pārvaldes Nekustamā īpašuma nodala, izvērtējot Nekustamā īpašuma valsts kadastra informācijas sistēmā reģistrētos datus par zemes vienībām ar statusu “pašvaldībai piekritīgā zeme” un Carnikavas novada domes 25.11.2009. lēmumā (protokols Nr. 25, 38.§) norādīto informāciju par Ādažu novada rezerves zemes fondā iekļautajām zemes vienībām, konstatēja:

1. Carnikavas novada dome 25.11.2009. sēdē (prot. Nr. 25, 38. §) pieņēma lēmumu „Par zemes, kas atbilstoši likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 3. panta piektās daļas 1. punktam piekrīt pašvaldībai un ierakstāma zemesgrāmatā uz Carnikavas novada pašvaldības vārda, piekritību pašvaldībai”. Lēmuma 2. pielikumā noteiktas “D/S Salūts koplietošanas zeme”, Carnikavas nov., 13 zemes vienības, kuras piekrīt pašvaldībai.
2. Attiecībā uz Nekustamā īpašuma valsts kadastra informācijas sistēmā reģistrētām “D/S Salūts koplietošanas zeme” zemes vienībām ar kadastra apzīmējumiem 8052 002 1746, 8052 002 1917, 8052 002 2492 un 8052 002 2595 nav pieņemts pašvaldības lēmums par to piekritību pašvaldībai.
3. Zemes pārvaldības likuma 17. panta sestā daļa nosaka: šā panta pirmajā daļā minētie zemes gabali, par kuriem šā panta piektajā daļā noteiktajā termiņā pašvaldības un ministrijas Valsts zemes dienesta publicētajos rezerves zemes fondā ieskaitītās un īpašuma tiesību atjaunošanai neizmantotās zemes izvērtēšanas sarakstos nav izdarījušas atzīmi par zemes gabala piederību vai piekritību pašvaldībai vai valstij, piekrīt vietējai pašvaldībai tās administratīvajā teritorijā. Lēmumu par šo zemes gabalu ierakstīšanu zemesgrāmatās pieņem pašvaldība. Līdz brīdim, kad zemes gabals ir ierakstīts zemesgrāmatā uz pašvaldības vārda, Ministru kabinets var izdot rīkojumu par šā zemes gabala piekritību valstij, ja tas nepieciešams valsts pārvaldes funkciju īstenošanai.
4. Atbilstoši Publiskas personas mantas atsavināšanas likuma 1. panta 11. punktam, zemes starpgabals ir publiskai personai piederošs zemesgabals, kura platība lauku apvidos ir mazāka par pašvaldības saistošajos noteikumos paredzēto minimālo zemesgabala platību vai kura konfigurācija nepieļauj attiecīgā zemesgabala izmantošanu atbilstoši apstiprinātajam teritorijas plānojumam, vai kuram nav iespējams nodrošināt pieslēgumu koplietošanas ielai (ceļam).
5. Saskaņā ar likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 3. panta otrās daļas 4. punktu, zemes reformas laikā pašvaldībām piekrīt un uz attiecīgās pašvaldības vārda zemesgrāmatās ierakstāma zeme, ja tā ir zemes starpgabals atbilstoši Publiskas personas mantas atsavināšanas likumā noteiktajam un par to pašvaldības dome (padome) ir pieņēmusi lēmumu, ka tā ir starpgabals.

Pamatojoties uz Publiskas personas mantas atsavināšanas likuma 1. panta 11. punktu, likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 3. panta otrās daļas 4. punktu, Zemes pārvaldības likuma 17. panta sesto daļu, kā arī saskaņā ar domes Attīstības komitejas 09.07.2025. atzinumu, Ādažu novada pašvaldības dome

**NOLEMJ:**

1. Noteikt, ka nekustamā īpašuma “D/S Salūts koplietošanas zeme”, Carnikavas pag., Ādažu nov., šādi 4 (četri) neapbūvēti zemesgabali:
   1. 0,37 ha platībā ar kadastra apzīmējumu 8044 002 2595,
   2. 0,066 ha platībā ar kadastra apzīmējumu 8044 002 2492,
   3. 0,002 ha platībā ar kadastra apzīmējumu 8044 002 1746,
   4. 0,03 ha platībā ar kadastra apzīmējumu 8044 002 1917

ir zemes starpgabali atbilstoši “Publiskas personas mantas atsavināšanas likuma” 1. panta 11. punktam.

1. Noteikt, ka lēmuma 1. punktā uzskaitītie zemesgabali atbilstoši likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 3. panta otrās daļas 4. punktam piekrīt pašvaldībai un ir ierakstāmi zemesgrāmatā uz Ādažu novada pašvaldības vārda.
2. Noteikt, ka, izpildot robežu kadastrālo uzmērīšanu, lēmuma 1. punktā uzskaitīto zemesgabalu platības var tikt precizētas.
3. Pašvaldības Centrālās pārvaldes Administratīvajai nodaļai lēmumu nosūtīt Valsts zemes dienestam reģistrēšanai Nekustamā īpašuma valsts kadastra informācijas sistēmā.
4. Lēmuma izpildes kontroli veikt pašvaldības izpilddirektora vietniecei.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU